पाएं अपने शहर की ताज़ा ख़बरें और फ्री ई-पेपरडाउनलोड करें
मुंबई. बॉम्बे हाईकोर्ट ने उस्मानाबाद से राष्ट्रवादी कांग्रेस पार्टी के सांसद पद्मसिंह पाटील की जमानत रद्द करने से जुड़ी याचिका पर सुनवाई में देरी के लिए सीबीआई को कड़ी फटकार लगाई है। पाटील 2006 में कांगे्रस नेता पवनराजे निंबालकर की हत्या के मामले में आरोपी है और फिलहाल जमानत पर है।
सीबीआई ने पाटील की जमानत के खिलाफ हाईकोर्ट में अपील की है। इस पर मंगलवार को न्यायमूर्ति अभय टिप्से के समक्ष सुनवाई हुई। इस दौरान टिप्से ने कहा कि सीबीआई हर बार सुनवाई के दौरान तारीख मांगती है। यह तरीका ठीक नहीं है। यदि सीबीआई ही नहीं तैयार रहेगी तो इस तरह की याचिकाओं का क्या मतलब है। सीबीआई के वकील के अनुपस्थित होने के कारण मामले की सुनवाई 24 जून तक के लिए स्थगित की गई है। सुनवाई के दौरान खंडपीठ ने स्पष्ट किया कि अब आगे मामले की सुनवाई स्थगित नहीं की जाएगी।
पाटील की जमानत के खिलाफ दायर याचिका में सीबीआई ने साफ किया है कि पाटील पवनराजे निंबालकर हत्याकांड से जुड़े गवाहों को प्रभावित कर रहे हंै। याचिका के मुताबिक 15 गवाह अपने बयान से मुकर चुके है। इस बीच निंबालकर की पत्नी आनंदी ने भी हाईकोर्ट में एक याचिका दायर की है। याचिका में अलीबाग न्यायालय में चल रही इस मामले की सुनवाई दूसरी जगह स्थानांतरित करने की मांग की गई है।
गौरतलब है कि राजनीतिक दुश्मनी के चलते 3 जून 2006 को पवनराजे की नई मुंबई में गोली मारकर हत्या कर दी गई थी। पवनराजे की घटनास्थल पर ही मौत हो गई थी। इस मामले में पाटील पर आपराधिक षडयंत्र व पवनराजे की हत्या के लिए 30 लाख रुपए देने का आरोप है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn